四月十一日與婦小酌玉蓮花前有感
作者：陳著
朝代：宋

paragraphs: 西湖西山坡，水樂洞之側。
有池當軒綠，有花當夏白。
風潤脈柔莖，午芳擅正色。
方來玉八瓣，圓中珠一的。
曾携真率杯，相看契清閴。
主人自城居，付與乘閒客。
回頭一十年，今日爲何日。
窗前小盆池，又見此花發。
花於我何心，我見花自惻。
老妻頗解事，一笑復太息。
胡爲不自知，君已八十一。
洛陽白牡丹，楊家紅芍藥。
魂夢且不到，何獨□懷昔。
□□垂頭答，風雨天昏黑。